

VLADA REPUBLIKE HRVATSKE

Zagreb, 4. svibnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo rada, mirovinskoga sustava, obitelji i socijalne politike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Godišnje izvješće o radu Agencije za osiguranje radničkih tražbina za 2022. godinu |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**Prijedlog**

Na temelju članka 31. stavka 3. Zakona o Vladi Republike Hrvatske („Narodne novine“, broj 150/11, 119/14, 93/16, 116/18 i 80/22), a u vezi s člankom 17. stavkom 4. Zakona o osiguranju radničkih tražbina („Narodne novine“, broj 70/17 i 18/23), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_ 2023. donijela

**Z A K L J U Č A K**

Prihvaća se Godišnje izvješće o radu Agencije za osiguranje radničkih tražbina za 2022. godinu, u tekstu koji je dostavilo Ministarstvo rada, mirovinskoga sustava, obitelji i socijalne politike aktom KLASA: 023-01/23-01/36, URBROJ: 524-04-01-02/1-23-9 od 17. travnja 2023.

PREDSJEDNIK

mr. sc. Andrej Plenković

KLASA:

URBROJ:

Zagreb,

**O b r a z l o ž e nj e**

Agencija za osiguranje radničkih tražbina (u daljnjem tekstu: Agencija), u okviru svoje djelatnosti, pruža materijalno pravnu zaštitu radnicima u slučaju otvaranja stečajnog postupka nad poslodavcem, kao i slučaju blokade računa poslodavca.

Agencija osigurava i na teret sredstava državnog proračuna vrši isplatu zaštićenih prava iz radnog odnosa, te ujedno preuzima procesna prava u stečajnom postupku i prava ovrhovoditelja u ovršnom postupku, radi povrata isplaćenih sredstava u državni proračun.

Radnici u slučaju stečaja poslodavca ostvaruju pravo na isplatu:

* neisplaćene plaće odnosno naknade plaće, u visini do iznosa minimalne plaće za svaki mjesec zaštićenog razdoblja
* neisplaćene naknade plaće za bolovanje u zaštićenom razdoblju koju je bio dužan isplatiti poslodavac iz svojih sredstava, u visini do iznosa minimalne plaće za svaki mjesec proveden na bolovanju
* neisplaćene naknade za neiskorišteni godišnji odmor, u visini do iznosa minimalne plaće
* otpremnine, u visini polovice otpremnine utvrđene u stečajnom postupku, a najviše do polovice najvišeg iznosa Zakonom o radu propisane otpremnine
* pravomoćno dosuđene naknade štete zbog pretrpljene ozljede na radu ili profesionalne bolesti, u visini do jedne trećine pravomoćno dosuđene naknade štete.

Radnici u slučaju blokade računa poslodavca ostvaruju pravo na isplatu:

* do tri neisplaćene plaće odnosno naknade plaće, u visini do iznosa minimalne plaće za svaki mjesec za koji plaća odnosno naknada plaće nije isplaćena
* do tri neisplaćene naknade plaće za bolovanje koju je bio dužan isplatiti poslodavac iz svojih sredstava, u visini do iznosa minimalne plaće za svaki mjesec proveden na bolovanju.

U slučaju stečaja poslodavca, Agencija je u 2022. godini isplatila 1.000 radnika iz 56 stečajnih dužnika u ukupnom iznosu od 17.091.551 kuna (2.268.438,65 eura), te ostvarila povrat sredstava iz stečajne mase u državni proračun u ukupnom iznosu od 5.169.117 kuna. (686.059,72 eura).

U slučaju blokade računa poslodavca, Agencija je isplatila 59 zahtjeva poslodavaca za isplatu plaće/naknade plaće za 1.281 radnika u ukupnom iznosu od 16.077.113 kuna (2.133.799,59 eura), te ostvarila povrat sredstava u državni proračun preuzimanjem procesnih prava u ovršnom postupku u iznosu od 959.857 kuna (127.394,92 eura).

Upravno vijeće Agencije je sukladno odredbama članka 15. Statuta Agencije („Narodne novine“, broj 112/17) na sjednici održanoj 8. ožujka 2023. godine, donijelo Odluku kojom se prihvaća Godišnje izvješće o radu Agencije za 2022. godinu.

Prema odredbi članka 17. stavka 4. Zakona o osiguranju radničkih tražbina, Agencija je obvezna najmanje jedanput godišnje podnijeti izvješće o svome radu Vladi Republike Hrvatske i to do kraja svibnja za proteklu godinu.